**სოციალიზაცია**

დაბადებისას ახალშობილი არც ერთ კულტურას არ განეკუთვნება. მშობლების, მასწავლებლების და სხვათა ხელშეწყობით, ის უნდა იქცეს კულტურულ და სოციალურ არსებად. სოციალიზაციის პროცესში ჩვენ ვსწავლობთ იმ კულტურის ენას, რომელშიც დავიბადეთ და იმ როლებს, რომელიც ცხოვრებაში უნდა ვითამაშოთ. მაგალითად, გოგონა სწავლობს, თუ როგორი ქალიშვილი, და, მეგობარი ან მეუღლე უნდა იყოს. გარდა ამისა, სოციალიზაციისას ადამიანები ეუფლებიან საკუთარ პროფესიულ როლებსაც.

კონკრეტულ კულტურაში მიმდინარე სოციალიზაციის პროცესის აღსანიშნავად ანთროპოლოგებმა შემოგვთავაზეს ინკულტურაციის, ანუ კონკრეტული კულტურის ნაწილად, მის მატარებლად ქცევის ცნება, თუმცა, ხშირად, ამ ორ ტერმინს სინონიმური მნიშვნელობით იყენებენ.

სოციალიზაციის პროცესი მთელი ცხოვრების მანძილზე გრძელდება. გარემოების და სტატუსის ცვლილებასთან ერთად, ადამიანი ითვისებს ახალ სოციალურ როლებს.

სოციალიზაციას დიდი მნიშვნელობა ენიჭება პიროვნების ჩამოყალიბების პროცესში. სოციალიზაციის პროცესი განსაზღვრავს ინდივიდის პიროვნული განვითარების მიმართულებას, უყალიბებს შეხედულებებს და დამოკიდებულებებს.

**ბავშვთა სოციალიზაცია**

სოციალიზაციის პროცესი დაბადებიდან იწყება. ადრეული ბავშვობის წლები ყველაზე ინტენსიური სოციალიზაციის პერიოდია, როდესაც ვეუფლებით ენას და ვსწავლობთ ჩვენი კულტურის ფუნდამენტურ მახასიათებლებს. ამ დროს იწყება პიროვნების ჩამოყალიბება.

სხვადასხვა კულტურაში ბავშვთა სოციალიზაციის განსხვავებული მეთოდები და ტექნიკა გამოიყენება, თუმცა გამოყოფენ სოციალიზაციის ორ ზოგად ტიპს – ფორმალურ და არაფორმალურ განათლებას. პირველ შემთხვევაში, ბავშვის სოციალიზაციის პროცესი, ძირითადად, საკლასო ოთახებში, მასწავლებლების და აღმზრდელების გარემოცვაში მიმდინარეობს. ამ დროს ბავშვის სოციალიზაცია კონტროლირებადი და უფროსების მიერ მართულია. ამის საპირისპიროდ, არაფორმალური განათლების დროს სოციალიზაციის პროცესი ნაკლებად ექვემდებარება კონტროლს. ბავშვი, უმთავრესად, მიბაძვით, უფროსების ქცევის იმიტაციით ითვისებს კულტურის ნორმებს და ქცევის წესებს. უნდა აღინიშნოს, რომ მსგავსი დაყოფა პირობითია და სოციალიზაციის ამ ორ ზოგად ტიპში ქვეშ ბევრი ქვეტიპი გამოიყოფა, რომელიც კონკრეტული კულტურისთვის არის დამახასიათებელი.

dაბადებისას ახალშობილი არ განეკუთვნება რომელიმე კულტურას. როგორც იცი, კულტურა გენეტიკურად არ გადაეცემა. მხოლოდ მშობლების, მასწავლებლების და სხვათა ხელშეწყობით ყალიბდება ბავშვი კულტურისა და საზოგადოების წევრად, კულტურულ და სოციალურ არსებად. ამ პროცესს ***სოციალიზაციას*** ვუწოდებთ. სოციალიზაციის პროცესში ჩვენ ვსწავლობთ იმ კულტურის ენას, რომელშიც დავიბადეთ, ვითვისებთ იმ საზოგადოებრივ როლებს, რომელიც ცხოვრებაში უნდა „ვითამაშოთ.“ მაგალითად, გოგონა სწავლობს, თუ როგორი დიასახლისი, და, მეგობარი ან, მომავალში, მეუღლე უნდა იყოს. გარდა ამისა, სოციალიზაციის პროცესში ახალგაზრდები სწავლა-განათლების მეშვეობით ეუფლებიან საკუთარ პროფესიულ როლებსაც.

**სოციალიზაცია** – ინდივიდის მიერ კულტურული ნორმების და ფასეულობების შეთვისების პროცესი

არც ერთი ბიოლოგიური სახეობის ნაშიერი არის უფროსზე ისე ხანგრძლივად დამოკიდებული, როგორც ადამიანის. ბავშვობისა და ახალგაზრდობის პერიოდი შესაძლებლობას იძლევა, მომავალ თაობას გადაეცეს ის ცოდნა და გამოცდილება, რომელიც დაგროვილია თაობათა მიერ, უნიკალურია ყველა საზოგადოებისათვის და მათ ერთმანეთისაგან განასხვავებს.

სოციალიზაციის პროცესში ყალიბდება პიროვნების შეხედულებები, მსოფლმხედველობა, გემოვნება, გარემოებისა და მდგომარეობის ცვლილებასთან ერთად, ადამიანი ითვისებს ახალ-ახალ სოციალურ როლებს.

სოციალიზაციის პროცესი დაბადებიდან იწყება. ადრეული ბავშვობის წლები ყველაზე ინტენსიური სოციალიზაციის პერიოდია, როდესაც ვეუფლებით ენას და ვსწავლობთ ჩვენს კულტურაში არსებულ ძირითად წარმოდგენებსა და შეხედულებებს.

სხვადასხვა კულტურაში ბავშვთა სოციალიზაციის განსხვავებული მეთოდები და საშუალებები გამოიყენება. გამოყოფენ სოციალიზაციის ორ ზოგად ტიპს – **ფორმალურ და არაფორმალურ სოციალიზაციას**. ფორმალური სოციალიზაცია, ძირითადად, სააღმზრდელო და სასწავლო დაწესებულებებში - საკლასო ოთახებში, მასწავლებლების და აღმზრდელების გარემოცვაში მიმდინარეობს, მას წარმართავენ და აკონტროლებენ უფროსები. არაფორმალური სოციალიზაციის დროს ბავშვი, უმთავრესად, მიბაძვით, უფროსების ქცევის იმიტაციით ითვისებს კულტურის ნორმებს და ქცევის წესებს. უნდა აღინიშნოს, რომ მსგავსი დაყოფა პირობითია და სოციალიზაციის ეს ორი ზოგადი ტიპი სხვადასხვა კულტურაში განსხვავებული სახით გვხვდება.

ყოველ საზოგადოებაში არსებობს ე.წ. **სოციალური ინსტიტუტები**. ესაა ორგანიზებული ჯგუფები, რომლებიც გარკვეულ ფუნქციას ასრულებენ. სოციალურ ინსტიტუტებს განეკუთვნება, მაგალითად, უხუცესთა საბჭო, პოლიცია, ან, სულაც, თამადის ინსტიტუტი საქართველოში.

ინსტიტუტებს, რომლებიც უზრუნველყოფენ ადამიანის სოციალიზაციის, საზოგადოებაში მისი ინტეგრაციის პროცესს, **სოციალიზაციის აგენტებს** უწოდებენ. ესენია ოჯახი, საბავშვო ბაღი, სკოლა, სხვა საგანმანათლებლო დაწესებულებები, სანათესაო წრე, მეგობრები, სამეზობლო/ეზო, ქუჩა, მასობრივი ინფორმაციის საშუალებები და სხვ.

**იდენტობა**

**იდენტობა** (ლათ. idem - იგივე, მსგავსი, identitas - იგივეობა) - ამა თუ იმ სოციალური ჯგუფისადმი მიკუთვნებულობის განცდა.

იდენტობა დაკავშირებულია ადამიანის ცხოვრებაში არსებულ მთავარ კითხვებთან - „ვინ ვარ მე?” და „ვინ ვართ ჩვენ?” ტერმინით იდენტობა განვსაზღვრავთ ამა თუ იმ საგნისა თუ მოვლენის არსს, მის რაობას, ვადგენთ, რას წარმოადგენს ის.

ადამიანი საკუთარ იდენტობას ამა თუ იმ ჯგუფისადმი მიკუთვნებულობით საზღვრავს. ცხოვრების მანძილზე ამ ჯგუფების რაოდენობა იზრდება. ადამიანს ერთდროულად რამდენიმე იდენტობა აქვს, მაგალითად, იგი დაკავშირებულია ოჯახთან, როგორც შვილი, მეუღლე, ძმა ან და, მამა ან დედა; ამავე დროს ის, თავის ოჯახთან ერთად, რომელიმე სოციალურ, ეთნიკურ და რელიგიურ ჯგუფთან აიგივებს თავს, რომელიმე ქვეყნისა და რეგიონის მცხოვრებია, რომელიმე პროფესიულ საზოგადოებას და ასაკობრივ ჯგუფს მიეკუთვნება. ეს ჩამონათვალი კიდევ შეიძლება გაგრძელდეს, ან მისი შემადგენელი ელემენტები შეიცვალოს. მაგალითად, ქალაქ რომის მცხოვრები საკუთარ იდენტობას განსაზღვრავს როგორც რომაელი, იტალიელი, კათოლიკე, ქრისტიანი, ევროპელი, დასავლელი.

იდენტობა განსაზღვრავს ადამიანის ქცევას. რამდენადაც ერთი და იგივე პიროვნება ერთდროულად რამდენიმე იდენტობის მატარებელია, მისი ქცევა განსხვავებულია სხვადასხვა ვითარებაში. მაგალითად, იგი სხვადასხვაგვარად იქცევა როგორც დედა და როგორც თანამშრომელი, როგორც ძმა და როგორც მოსწავლე.

ადამიანი შეიძლება განისაზღვროს როგორც არსება, რომელსაც შეუძლია თქვას „მე“, შეუძლია განსაზღვროს საკუთარი თავი როგორც დამოუკიდებელი სუბიექტი.

*ერიხ ფრომი, ამერიკელი ფსიქოლოგი*

იდენტობა არის ადამიანთა წარმოდგენა იმის შესახებ, თუ ვინ არიან ისინი, რას წარმოადგენენ და რა დამოკიდებულება აქვთ სხვებთან.

*მაიკლ ჰოგი და დომინიკ აბრამსი,*

*ამერიკელი ფსიქოლოგები*

იდენტობა გვაძლევს ადგილს სამყაროში და წარმოადგენს კავშირს ჩვენსა და იმ საზოგადოებას შორის, რომელშიც ვცხოვრობთ.

 *ქეთრინ ვუდვორდი, ამერიკელი მეცნიერი და მწერალი*

ქეთრინ Woodward, 2002.

როგორც იცი, სოციალიზაცია მთელი ცხოვრების მანძილზე გრძელდება. შესაბამისად, ადამიანის იდენტობა მუდმივად ივსება ახალი „პატარა ისტორიებით“.

**კულტურული იდენტობა**ინდივიდის ცხოვრების ერთ-ერთი უმნიშვნელოვანესი განმსაზღვრელია. ადამიანები თავს მიაკუთვნებენ ამა თუ იმ ჯგუფს, რომლის წევრებთან ერთად ცხოვრობენ კონკრეტულ ტერიტორიაზე, მეტყველებენ ამა თუ იმ ენაზე, აქვთ საერთო რელიგია, საერთო წარსული. კულტურული იდენტობა ადამიანებს საშუალებას აძლევს განსაზღვრონ, ვინ ვართ *ჩვენ* და ვინ არიან *სხვები.*

სოციალური სტატუსი - პიროვნების როლი ან მდგომარეობა საზოგადოებაში

კულტურული იდენტობა, კონკრეტული ფასეულობებისა და ნორმების გაზიარება განსაზღვრავს იმას, თუ როგორ შეასრულებს ინდივიდი სხვადასხვა ცხოვრებისეულ „როლს“. მაგალითად, კულტურებში განსხვავებული შეხედულება არსებობს ქალისა და მამაკაცის, ახალგაზრდისა და ზრდასრულის, ქვრივისა და დაუქორწინებლის ქცევის, ჩაცმის, მეტყველების, ინტერესებისა და საქმიანობის შესახებ.

|  |
| --- |
| ადამიანის მიერ საკუთარი თავის იდენტიფიცირებას მისი სქესისათვის კულტურით განსაზღვრულ სოციალურ როლთან **გენდერული იდენტობა** ეწოდება. |

|  |
| --- |
| **სტილით** - ჩაცმულობით, ვარცხნილობით, მაკიაჟით, სამკაულებით და აქსესუარებით ჩვენ შეგვიძლია მივხვდეთ, როგორია ადამიანის იდენტობა - მისი სოციალური სტატუსი, რელიგიური შეხედულებები, ეთნიკური კუთვნილება და სხვა. |

|  |
| --- |
| **სახალისო ისტორია: ვინ ვარ მე?!**მარკ ტვენი**ტრაგიკული ნათესაობა**ერთმა ფილადელფიელმა მოქალაქემ თავი მოიკლა და შემდეგი შინაარსის წერილი დატოვა:მე შევირთე ქვრივი ქალი, რომელსაც მოზრდილი ქალიშვილი ჰყავდა. მამაჩემმა შეიყვარა იგი და ცოლად შეირთო. ასე რომ, მამაჩემი ჩემი სიძე გახდა, ხოლო გერი - დედაჩემი, რადგან ის მამაჩემის მეუღლე იყო.ჩემს ცოლს შეეძინა ვაჟი, რომელიც მამაჩემს ცოლისძმად ეკუთვნოდა, მე კი ბიძად, როგორც ჩემი დედის ძმა.მამაჩემის ცოლსაც შეეძინა ვაჟი. იგი, რა თქმა უნდა, ჩემი ძმაც იყო და შვილიშვილიც, როგორც ჩემი ქალიშვილის ვაჟი.მაშასადამე, ჩემი ცოლი გახდა ჩემი ბებია, როგორც დედაჩემის, ანუ ჩემი გერის დედა, მე კი, ერთსა და იმავე დროს, ჩემი ცოლისათვის ქმარიც ვარ და შვილიშვილიც. და რადგან რომელიმე ადამიანის ბებიის ქმარი, ამავე დროს, ამ ადამიანის ბაბუაც არის, გამოდის, რომ მე საკუთარი თავის ბაბუაც ვყოფილვარ. |

# აკულტურაცია

აკულტურაცია (ლათ. ად - “-თან”, “-კენ” + culture) არის კულტურათა ურთიერთქმედების ერთ-ერთი ფორმა. ეს ტერმინი პირველად ამერიკულ კულტურანთროპოლოგიაში გაჩნდა (ფ. ბოასი, უ. ჰოლმსი, უ. მაკ-ჯი, რ. ლოუი) და აღნიშნავდა კულტურული ცვლილებების პროცესს, რომლებიც XIX საუკუნეში ჩრდილოამერიკულ ტომებში მიმდინარეობდა. პირველ ხანებში ის ვიწრო გაგებით გამოიყენებოდა და, უმთავრესად, თეთრკანიან ამერიკელებთან კონტაქტის შედაგად ჩრდილოამერიკელი ინდიელების ასიმილაციის პროცესს აღნიშნავდა. 1930-იან წლებში ამ ტერმინმა მყარად მოიკიდა ფეხი ამერიკულ ანთროპოლოგიაში, ხოლო აკულტურაციის პროცესები ემპირიული გამოკვლევებისა და თეორიული ანალიზის ერთ-ერთი უმთავრესი თემა გახდა. 1935 წელს აშშ სოციალური გამოკვლევების ეროვნულმა საბჭომ ჩამოაყალიბა სპეციალური კომიტეტი (მ.ჰერსკოვიცი, რ.ლინტონი, რ.რედფილდი), რომელსაც უნდა განესაზღვრა აკულტურაციის პროცესების ბუნება და შესაძლო შედეგები. აშშ-ში ხორციელდება სამთავრობო პროგრამები და არსებობს ორგანიზაციები, რომელთა მიზანი აკულტურაციის (“მართვადი კულტურული ცვლილებების”) მეცნიერული შესწავლაა.

ტერმინი “აკულტურაცია” გამოიყენება როგორც პროცესის, ასევე მისი შედეგების აღსანიშნავად. იგი აღნიშნავს ერთი კულტურის მიერ სხვა კულტურის ელემენტების შეთვისების, მატერიალური კულტურის, წეს-ჩვეულებებისა და რწმენა-წარმოდგენების ცვლილებათა პროცესს, რომელიც სხვადასხვა სოციოკულტურული სისტემების უშუალო კონტაქტის დროს მიმდინარეობს. უფრო ხშირად აკულტურაციაში გულისხმობენ არაინდუსტრიულ ერთობებში დასავლური საზოგადოების გავლენით მიმდინარე ცვლილებებს.

ამ ტერმინის ტრადიციული განსაზღვრება ზოგჯერ ერთმანეთისაგან განასხვავებს ინდივიდის აკულტურაციას (ტრანსკულტურაცია) და დიდი ჯგუფის აკულტურაციას.

მიჯნა ძველ და ახალ განსაზღვრებებს შორის ფერმკრთალდება თანამედროვე მულტიკულტურულ საზოგადოებებში, რომლებშიც ბავშვი იმიგრანტთა ოჯახიდან შეიძლება ითვისებდეს როგორც დომინანტ, ასევე მემკვიდრეობით მიღებულ კულტურას; თითოეული მათგანი შეიძლება განხილული იყოს როგორც “უცხო”, მაგრამ ორივე წარმოადგენს ბავშვის განვითარების შემადგენელ ნაწილს.

# ინკულტურაცია

ტერმინით ინკულტურაცია აღინიშნება კულტურაში ინდივიდის ჩართვის პროცესი, მოცემული კულტურისათვის დამახასიათებელი ქცევის ნორმებისა და ნიმუშების ათვისება. ტერმინი შემოტანილ იქნა მ. ჰერსკოვიცის მიერ 1948 წელს გამოქვეყნებულ მის ერთ-ერთ ნაშრომში (M.J Herskovitz, Man and His Works: The Science of Cultural Anthropology. N.Y., 1948). თითქმის იმავდროულად, კ. კლაკჰონმა შემოიტანა აზრობრივად ანალოგიური ტერმინი „კულტურალიზაცია“. იმ დროისათვის არსებული ტერმინი „სოციალიზაცია“ ნაკლებად მოიცავდა კულტურის კოგნიტიური ასპექტების (განათლება, რწმენა, ფასეულობები) შეთვისების პროცესს. ინგლისური სოციალური ანთროპოლოგიისაგან განსხვავებით, ამერიკული კულტურული ანთროპოლოგია კვლევის ცენტრში კულტურას აყენებდა და არა „საზოგადოებას“, შესაბამისად, ტერმინი „ინკულტურაცია“ მისთვის უფრო ორგანული იყო. ამასთანავე, ამ ტერმინს ჰქონდა იგივე აზრი, რაც ცნებას „სოციალიზაცია“; მათი მკაფიო და ზუსტი გაყოფა ვერ ხერხდებოდა.

ინკულტურაცია აღნიშნავდა როგორც კულტურაში ჩართვის პროცესს, აგრეთვე ამ პროცესის შედეგს. ინკულტურაცია, ვიწრო გაგებით, ნიშნავს ბავშვის მიერ კულტურის ნორმებისა და ღირებულებების შეთვისებას; ფართო გაგებით კი განიმარტება როგორც პროცესი, რომელიც მიმდინარეობს შეუზღუდავი პერიოდის განმავლობაში, ადრეულიდან ზრდასრული ასაკით დამთავრებული. მოცემული ტერმინი შეიძლება გამოყენებულ იქნას იმიგრანტებთან მიმართებაში, რომლებიც ახალ კულტურულ პირობებთან ადაპტირდებიან, მისი გამოყენება შეიძლება აგრეთვე კულტურული კონტაქტისა და კულტურული ცვლილების კვლევისას. ცნება „ინკულტურაციამ" ვერ ჰპოვა ფართო გავრცელება და გამოყენება, გამონაკლისია ამერიკული ანთროპოლოგიური ტრადიცია. მას აკრიტიკებენ ბუნდოვანი მნიშვნელობის გამო. გარდა ამისა, ტერმინი „სოციალიზაცია“ უფრო ფართოდ იყო გავრცელებული და იგივე მნიშვნელობით გამოიყენებოდა; ტერმინ „ინკულტურაციის“ წარმოშობა დაკავშირებული იყო საზოგადოებისა და კულტურის ურთიერთდაპირისპირების მცდელობასთან.